Premierul Victor Ponta își asumă și funcțiile de vicepremier și ministru al Culturii FOTO: MediafaxFoto

„Președintele României, domnul Traian Băsescu, a semnat vineri, 10 octombrie a.c., Decretul prin care se desemnează domnul Victor-Viorel Ponta, prim-ministru al Guvernului României, ca ministru interimar al Culturii, viceprim-ministru”, se arată în comunicatul Administrației Prezidențiale.

Preşedintele UDMR, Kelemen Hunor, a declarat, joi, la Cluj-Napoca, presei, că a discutat cu premierul Victor Ponta, iar acesta va anunţa, vineri, cine va prelua, ca interimar, funcţia de ministru al Culturii şi pe cea de vicepremier.

Kelemen Hunor a spus că, în perioada de interimat de 45 de zile de la Ministerul Culturii, UDMR va face o nominalizare pentru cele două funcţii.

Preşedintele Traian Băsescu a declarat, joi, că a semnat revocarea din funcţie a ministrului Culturii, Kelemen Hunor, menţionând că a aşteptat trei luni desemnarea unui înlocuitor sau a unui ministru interimar, dar "se pare că s-a întrecut măsura". "Văd că Guvernul nu face nici gestul minimal de a desemna un ministru interimar", a spus preşedintele, precizând că a semnat decretul de revocare a lui Kelemen Hunor. "Se pare că s-a întrecut măsura", a apreciat Băsescu, menţionând că la momentul actual nu există ministru al Culturii.

Kelemen Hunor declara, la sfârșitul lunii septembrie, că mai face parte din Guvern pentru că preşedintele Traian Băsescu nu a semnat încă decretul de schimbare a sa din funcţie, el arătând că nu şi-a retras demisia şi că, în momentul în care şeful statului va semna, va pleca din Executiv.